Wettige erstreckt sich über s gsamte Wettigerfäld, wo im Norde dur de steil Hang vo de Lägere, im Süde vo de Limmat und im Oste vom Sulperg begrenzt wird. Im Weste lauft d Gränze vo de Markig scho es Stück vor de Klus vo Bade. Zwüsched em Sulperg und de Lägere liit s ned überbaute Eigital, s Naherholigsgebiet vo Wettige. S überbauti Gebiet vo de Gmeind wirkt hüt relativ kompakt, aber s bsundrige vo Wettige isch, dass es vo mindeschtens drü verschidnige Siite her zämme gwachse-n-isch. Im Nordoste vom Wettigerfäld befindet sich de alti, relativ guet erhalteni Dorfchern. Es zweits Sidligszentrum isch ums Chloschter umme entschtande, zumal wo ganz in de Nöchi de Bahnhof bauet worde-n-isch. De dritti Teil vo Wettige isch vom Schtadtrand vo Bade her gwachse, wo bsunders Lüt, wo bi de BBC gschaffet hei, ihri Hüüsli hei bauet.  De teilwis kanalisierti Dorfbach entwässeret s Eigi und flüsst über de Gottesgrabe id Limmat ab.